Papersnake/gushiwen huggingface dataset:
酬张芬有赦后见赠（一作司空图诗）
司空曙（唐代）

紫凤朝衔五色书，阳春忽布网罗除。已将心变寒灰后，

岂料光生腐草馀。建水风烟收客泪，杜陵花竹梦郊居。

劳君故有诗相赠，欲报琼瑶恨不如。
送陆君重 其二
方回（元代）

谓世无廉吏，吾犹见此人。政声口碑在，阴德□□新。

薄俗难开眼，亨途易致身。一清当百浊，端肯混光尘。
拟庾子山咏画屏风诗 其十二
张鹤龄（清代）

连楹璧珰启，洞户珠缨悬。翔禽恋丛薄，鯈鱼戏水莲。

芙蕖时葺盖，鸳鸯不碍船。遗簪未捐弃，清尊话年前。
客有赋巴陵诗者和之 其二
岑徵（明代）

高垒掩危旌，金钲昼不惊。屯田充国卒，坚壁亚夫营。

驿马连尘起，哀鸿带雪鸣。军中有成算，不敢请长缨。
拟李长吉十二月乐辞 其六 六月
吴景奎（元代）

冰山珑璁间瑶席，水拍银盘漱寒碧。象床湘簟含风漪，腻香粉汗沾凝脂。

赤帝啾啾火龙老，琪树西风转昏晓。
大年流水绕孤村图
陈克（宋代）

少游一觉扬州梦，自作清歌自写成。流水寒鸦总堪画，细看疑有断肠声。
和高侍讲先生韵五首时宣德七年也 其五
曹义（明代）

空庭夜坐迥无尘，月影吟看渐过邻。凉透孤怀秋气肃，香飘几点桂花新。

蛩声哽咽愁难听，砧韵凄清苦厌频。触景宦情无处著，谩成诗句荷尧仁。
张敏叔守梓州
许景衡（宋代）

风月关心自不闲，诗家本领更多般。千篇要继杜陵后，万里宁多蜀道难。

今日赤帷新刺史，几年锦帐旧郎官。莫嫌白首功名晚，松柏从来耐岁寒。
摸鱼儿 其一 中秋旅寓，寂寥寡欢，对月抒怀，爰成斯制
李炳灵（清代）

算悠悠、离家岁月，转眴蟾圆五度。良辰又屈中秋节，喜见冰轮度素。

愁欲诉。听笑语喁喁，是人家儿女，秋心如许。对半榻孤灯，今夕何夕，乱蛩鸣断础。

帘低户。吟到坡仙水调，琼楼玉宇何处。乾坤板荡真多事，直觉筹安无具。

君应悟。譬皓魄、当空偏有浮云聚。金瓯可固。正良夜好天，茫茫百感，叹不如归去。
偈七首
释法泉（宋代）

非佛非心徒拟议，得皮得髓谩商量。
临行珍重诸禅侣，门外千山正夕阳。
依韵和犯景仁翰留题子履草堂二首
王珪（宋代）

门前车马走尘埃，偶到东园眼暂开。
鳌岭凤池人去后，不知载酒又谁来。
旅怀
刘熊（清代）

又是凄风苦雨时，风如刀剪雨如丝。一身频走数百里，此地曾如三两知。

得酒畏寒衣欲换，摊书引梦枕常支。倚闾怅望嗟行役，好报平安慰所思。
次韵车中倦吟二首 其二
洪适（宋代）

叱驭宁辞历险难，投戈且幸迩遐安。毡车轩簸长危坐，恰似舟行八节滩。
杂作
董应举（明代）

小官事大官，曲意逢其喜。
事亲能若此，岂不成孝子。
和小室韵
葛胜仲（宋代）

一味伽那已默传，随机任运且忘年。翻经不落摩腾后，成佛仍居谢客前。

教海就舟方见圣，宗门得髓始通禅。萧斋一炷寒沈水，了尽因缘与自然。
次韵红蕉
方岳（宋代）

山花山草杂前陈，谁解芬芳霰雪晨。
红菡萏肥如欲焰，绿玲珑雪过于春。
化工有意怜丘壑，老我无诗泣鬼神。
待唤麯生相暖熟，雨晴禽哢是歌唇。
琴寥歌
于石（宋代）

壁乎琴兮不弹，心乎道兮忘言。
操履霜兮猗兰，忠与孝兮两全。
松风兮涧泉，琴无弦兮有弦。
青霞兮柯仙，道不传兮有传。
赋道傍菊 其三
赵蕃（宋代）

山行渐欲堕荆榛，夹道黄花独尔新。野外篱边非失所，尚能寒眼动诗人。
品令
周紫芝（宋代）

复作此歌

霜蓬零乱。笑绿鬓、光阴晚。紫茱时节，小楼长醉，一川平远。休说龙山佳会，此情不浅。

黄花香满。记白苎、吴歌软。如今却向，乱山丛里，一枝重看。对著西风搔首，为谁肠断。
王母
蜀宫群仙（唐代）

沧海成尘几万秋，碧桃花发长春愁。

不来便是数千载，周穆汉皇何处游。
读远游篇
马廷鸾（宋代）

愁来高诵远游篇，度世长生岂可传。
物变无穷身老矣，一鸡八谷又新年。
和夫子贷米诗
邵笠（清代）

莫以贫为病，吾侪本寂寥。瓶罍虽久罄，意气不全消。

张子仍存舌，陶公肯折腰。有邻难贷米，相对慰清宵。
十月旦读子美北风吹瘴疠羸老思散策之句初寮
朱翌（宋代）

子房悯浊世，意欲一洗为。
五日老人约，何乃数后期。
功成去学仙，辟谷从清羸。
岂不知自苦，反覆加深维。
志士极钻仰，坚高今益弥。
是为万世法，何止帝者师。
宁知取履时，几欲真殴之。
题赵希远画蟠松玉兔图子昂赵公鉴记
守仁（明代）

天水王孙重毫素，爱写蟠根万年树。上有徂徕五色云，下有中山双白兔。

清阴散作秋满林，咫尺高堂起烟雾。丹桂吹香野菊黄，玉叶金枝乱无数。

迢迢锦水泛苍凫，漠漠青天飞雪鹭。人间画手非不多，自是王孙得真趣。

浮玉山人列仙侣，雅与王孙同出处。妙画题来字字真，兵后收藏乃奇遇。

宣和遗谱世莫传，艮岳荒凉风景暮。眼中人事已非前，画里山川尚如故。

老我披图一怆然，落日长歌吊南渡。
题天津余庆府敬老院
赵增陆（清代）

翠柳摇窗指嫩条，小鸟呢喃话清朝。虽说王谢乌衣好，不及文章里巷高。
重九登会禅寺冷翠轩
赵秉文（金朝）

北风吹倒磨云峰，凛然双角蟠白龙。边城雪花大如席，黄花红叶谁为容。

会禅西轩作重九，登高望远开心胸。烟岚卷尽暮山碧，冷云万里迷玄鸿。

山北花猪大如马，割鲜饮食如长虹。酒酣起舞望西寺，乌惊踏雪摧长松。

天低日落望不尽，一径何处来樵踪。君不见七金山下打围处，貂裘风帽寒蒙茸。

跑风骏马下平野，迎霜老兔咻榛丛。归来得隽托朋友，临风一饮轻千钟。

欢馀胜地两萧瑟，百年聚散如飞蓬。明朝却望登眺处，城中唯见白云封。
檐玉鸣
施枢（宋代）

晓窗风细响檐铃，一曲云璈枕上闻。
梦断不知仙路杳，鹤衔松露入青云。
范兰亭索赠限梅岑送潘问奇原韵 其三
戴亨（清代）

临流背郭结精庐，十顷良田及雨锄。晓簟侵云无俗梦，夜杯入馔有佳鱼。

香风石鼎烹梅蕊，明月蕉窗读道书。何事閒中不可乐，一邱一壑尽扶舆。
逍遥咏
宋太宗（宋代）

神丹妙道故延年，岂是凡流识大仙。
老子尚犹能讳事，轩皇不许乱相传。
谁知造化功夫力，罕见今生度宿缘。
猛虎伏来龙驾驭，云腾五色思悠然。
宋彦才挽词
王十朋（宋代）

德著吾乡月旦评，丘园萧散傲虚名。袍虽不夺诗尤好，秋不曾虚赋自清。

早挂儒冠知有命，晚凭贝叶悟无生。人间月落天池后，定向维摩顶上行。
奉观严郑公厅事岷山沱江画图十韵（得忘字）
杜甫（唐代）

沱水流中座，岷山到此堂。白波吹粉壁，青嶂插雕梁。

直讶杉松冷，兼疑菱荇香。雪云虚点缀，沙草得微茫。

岭雁随毫末，川蜺饮练光。霏红洲蕊乱，拂黛石萝长。

暗谷非关雨，丹枫不为霜。秋成玄圃外，景物洞庭旁。

绘事功殊绝，幽襟兴激昂。从来谢太傅，丘壑道难忘。
东明道中木冰甚 其二
王世贞（明代）

鲛泪滴青天，万树珠相亚。惟应拙宦人，不作达官怕。
朝中措（上钱知郡、符主管、朱知录三首）
赵长卿（宋代）

南楼风物一番新。春幕＿斯民。岂但仁人恺弟，更兼政事如神。

人生最贵，荣登五马，千里蒙恩。只恐促归廊庙，去思有脚阳春。
友人酌罢口号
杨起元（明代）

一樽寒雨拥寒襟，笑语今知契分深。千古孰论无畏志，万金难博不疑心。

空烦鞍马归泥滑，独眺檐鸦下晚林。嗣后可能念真率，不妨乘兴抱瑶琴。
赠黄处士
方干（唐代）

闭户先生无是非，竹湾松树藕苗衣。愁吟密雪思难尽，

醉倒残花扶不归。若出薜萝迎鹤简，应抛舴艋别渔矶。

到头苦节终何益，空改文星作少微。
邕州
陶弼（宋代）

汉节护诸蛮，徘徊瘴疠间。
少希铜马式，老厌玉门关。
赠答诗十绝 其九 离月
郭之奇（明代）

昨宵离月共花阴，今日行云动碧岑。云影任随君作伴，月华留与妾当心。
题王冕梅花揭篷图
溥洽（明代）

王郎写梅如写神，天机到手惊绝伦。自言临池得家法，开缣散作江南春。

酒酣豪叫呼霜兔，宝泓倒饮隃糜薰。龙跳虎卧意捷出，纵横错漠迷芳尘。

繁花不消千树雪，古苔蚀尽樛枝铁。缟衣绰约佩珰明，夜夜贞心照寒月。

嗟予落魄西湖澒，梦魂几度入梨云。东风吹香趁流水，断桥愁送波沄沄。

一杯不到孤山土，忽见王郎已千古。还君此图歌莫哀，原草青青隔烟雨。
杂咏下 雪梨
洪适（宋代）

魁然饤坐珍，落刃雪分身。酒渴思吞海，加笾纵臾人。
偈颂七十八首
释正觉（宋代）

地水火风休假藉，一切不留还脱洒。
家风廓落等虚空，田地虚明非昼夜。
鸟道须知举足难，玄机不许丝头挂。
同中有异异中同，彻底浑沦无缝罅。
三月十一日大阅偶作三绝句
晁说之（宋代）

县官未肯斩西戎，谁信鄜州第一功。
马似云颓青壁上，人如猿放晓林中。
挽唐立夫舍人
喻良能（宋代）

才名振西蜀，老气益中州。
草制追盘诰，筹边动冕旒。
已令荣压角，复遣饮遨头。
千古九江恨，长随逝水流。
辛亥冬无雪天气妍暖如禁烟时书所感三绝句 其一
周紫芝（宋代）

夕阳微傍小窗明，便遣飞虫作意鸣。天共梅花元有约，谁教草色上荒城。
清平乐 题碧梧苍石图 珊瑚网名书题跋卷八
陆留（元代）

斜阳目断。秋晚芦花岸。去信来音俱散漫。阵阵新寒惊雁。愁将梧石描成。寄情只为思卿。笔下淋漓水墨，满空雨响风声。
风吹蒲苇丛三首 其三
吕本中（宋代）

行子惜日月，美人轻别离。风吹蒲苇丛，及时当早归。
怆怀身世感赋
洪繻（清代）

东坡三十九，已悼劳生半。陆机四十年，亦起逝者叹！

我更逾三秋，微尘与绁绊。出处无可言，沈沦不胜怨！

历历数游踪，爪泥真汗漫。北过荷兰城，南登延平观。

航海三、四回，不离闽海岸。东望山阻深，西归海中断。

功名等云烟，科第失风汉。岁岁秋风生，空作去来雁。

春雨长安花，无由走马看。偶歌梁甫吟，时鼓稽康锻。

冷食闭门齑，热谢因人爨。万卷当百城，频年惟伏案。

气尽处笼鹰，身是栖篱鴳。嗟嗟长夜中，不能得一旦！

身世方沈湮，时世忽危乱。海岛早沧桑，瀛洲大麋烂。

干戈似猬毛，民庶纷鲁窜。诗书既焚烧，衣冠亦涂炭。

耆旧半云流，朋侪又雨散。世异人已非，星移物复换。

顾我贱头颅，奈何蒙此难！忽忽栖山中，悠悠吟泽畔。
题村居
冯时行（宋代）

荆棘丛中少避锋，归来袖手十春冬。
茅檐去市远更远，樵路入山重复重。
云与好閒长作伴，虎知闻道亦相容。
浊醪寄酿枯松腹，夜醉南山最上峰。
金桥童谣
佚名（唐代）

圣人执节度金桥。
次韵赵云中饮呈孟君复二首
方回（元代）

可遨昆阆步瀛莱，只爱鑽腮笑靥开。
暮雨朝云元易散，昏钟晓靥故相催。
身如病鹤犹遗骨，心似焦桐亦未灰。
纵使吾曹不排闼，不应门阈上苍苔。
呈莫信州障二首 其一
赵蕃（宋代）

稍将书札报黄堂，仅得官亭系野航。文物愿窥中秘直，风流曾识省曹郎。

莫言长孺今闭閤，旧说葛丰能击彊。未信吾州留得住，天书咫尺会徵黄。
偈颂九十三首 其六十九
释梵琮（宋代）

君子道长，出生万象。小人道消，近火先焦。晷运推移，漏泄天机。

日南长至，吉无不利。添一线长，别有商量。但见皇风成一片，不知何处有封疆。
暮春
叶泮英（清代）

春风淡荡柳条轻，半老山花半老莺。迟日满帘飞絮乱，不堪肠断是清明。
和黄山秋吟
卫宗武（宋代）

有山静而秀，有水清且漪。
风霜空宿翳，草木含幽姿。
凤来朝（五日感事）
史达祖（宋代）

晕粉就妆镜。掩金闺、彩丝未整。趁无人、学指鸳鸯颈。恨谁踏、藓花径。

一梦蒲香葵冷。堕银瓶、脆绳挂井。扇底并团圆影。只此是、沈郎病。
前感兴一首
敖陶孙（宋代）

乌几学痴坐，吾炊何以晨。
了知诗自好，不兴甑相闻。
苍苍本空空，呜呼谁使然。
瓯窭知满篝，稍喜斗斛仁。
而我亦齐民，不贪后世贤。
腹无一雨温，百忧镇烧煎。
岿然一破灶，寒虫欲无年。
更欲辨名字，蟋蟀螽斯间。
书生谨守书，放步防疾颠。
虾蟆缘青冥，孤光恣吞吐。
於菟无角翼，为天守门户。
持此感物化，尧舜万万古。
冰蚕不知寒，蓼虫不知苦。
未知了身口，甘暖复几许。
高高化入台，下视多劫灰。
我欲轰雷车，老天怒不开。
死语无出路，六经圣所裁。
惟应蒯缑剑，日夕同归来。
晏起
白居易（唐代）

鸟鸣庭树上，日照屋檐时。老去慵转极，寒来起尤迟。

厚薄被适性，高低枕得宜。神安体稳暖，此味何人知。

睡足仰头坐，兀然无所思。如未凿七窍，若都遗四肢。

缅想长安客，早朝霜满衣。彼此各自适，不知谁是非。
黄浦门解缆有怀川无竭
方回（元代）

旧守烦人送酒钱，江边五夜泊归船。
就中最忆南山好，一老癯僧伴醉颠。
题邻僧房壁
王洋（宋代）

南窗日暖北窗凉，时节频移意自长。
半坐蒲团七家饭，两函经卷一炉香。
身辞尘杂元无累，人见朝昏却自忙。
雪屋夜寒灯火暗，萧条气味合邻墙。
齿酬舌赠
舒岳祥（宋代）

子任调和逸，吾当噬嗑劳。生年虽后子，未老得先焦。
七十翁吟七言十首
方回（元代）

颓龄侥幸古来稀，休致多年但欠归。
决不再思龟左顾，幸犹免赋雉朝飞。
江山如旧几寒暑，天地无情多是非。
能办东篱一杯酒，可须疏傅有金挥。
念奴娇 其十七 六和
刘克庄（宋代）

轮云世故，千万态、过眼谁能殚纪。只履携归消许急，日暮行人纪邸。

麝以脐灾，绒为尾累，焚象都因齿。后之览者，亦将有感于此。

检点洛下同盟，萧疏甚，白发戴花人几。一觉齁齁，笑仆家越石，闻鸡而起。

颜发俱非，头皮犹在，胜捉来官里。俗间俚耳，未曾闻这腔子。
即事十首
方岳（宋代）

残鬓萧萧不满梳，秋风樵髻立庭除。
日明照见崚嶒影，自是山僧不是予。
涌泉寺八咏 其八 雪崦啼猿
孙传庭（明代）

啼猿声本哀，况复在雪崦。层峰锁寒色，听者惨不忺。

余亦落漠人，泪下襟袖沾。山寺有老衲，趺坐意自恬。
和徐树人中丞述怀诗 其四
丁曰健（清代）

大业喧传数省功，关心教育重文翁。挥戈扼要元戎合，射策逢时九月通。

桃李阴多依北极，芙蓉生不怨东风。海滨向化同邹鲁，逢吉康强食报丰。
送赴省诸友·卓怡丈
刘克庄（宋代）

辇下银袍似堵墙，名涂个个着鞭忙。
期年操木何容易，一日看花得许狂。
韩子吟披惟六艺，沂公吃着岂三场。
临岐不待殷勤祝，涵养功深讲贯祥。
挽高宗皇帝词
喻良能（宋代）

天地重开辟，民人拱德馨。
奎文赞元圣，宸翰列群经。
礼乐盈三纪，光华亚九龄。
龙髯攀莫及，臣子涕交零。
病中元夕有感
周肇（清代）

梦入京华怪独醒，孤舟病客鬓星星。逢年漫愧《天人策》，涉世宁谙《长短经》。

秃笔卖文差可活，庸医乞药总无灵。上元灯火萧条甚，才说宣和已泪零。
送赴省诸友·林德遇
刘克庄（宋代）

原夫辇岂敢追攀，每叹君文似左班。
不许犬鸡舐丹鼎，肯为鼷鼠发黄间。
主司一洗冬烘谤，老子前知昼锦还。
空诵子虚不能荐，送行未免有惭颜。
泊舟永城寄京都朋游
贺铸（宋代）

正西千里是青门，桥下春流带雨浑。
想见旧游芳草合，有谁楼上与销魂。
元日见马御史贯
龚敩（明代）

千里山城御史过，共看飞旆拥鸣珂。履端自觉时方泰，布令欣逢吉始和。

骢马行春骄蹀躞，豸冠簪晓郁嵯峨。紫薇香蔼凤毛集，翠柏影斜乌尾讹。

民厚只今无狱讼，官清何处不弦歌。横经每亦思南郡，破敌真能继伏波。

甘雨普天膏泽下，清霜盈路早寒多。光分云汉三秋月，派出昆崙九折河。

诗向玉堂携綵笔，酒从丹扆倒金荷。渥洼澒洞来天马，牛斗光芒接太和。

圣代文章归黼藻，人心礼乐在渐摩。春台未必无冰檗，寒谷争知有薜萝。

浅薄匪才甘自弃，萧条吾道竟如何。寤言幸窃斯文庇，蚤夜铭心誓弗磨。
无讼堂诗
沈昭远（宋代）

欲为袁人雪谤声。
项里观杨梅
陆游（宋代）

山前五月杨梅市，溪上千年项羽祠。
小繖轻舆不辞远，年年来及贡梅时。
赋得行路难赠刘生二首 其一
郑学醇（明代）

奉君九酝之美酒，佩君万镒之琼琚。适体粹白之狐腋，枕前不夜之明珠。

富贵于人各有命，求而不得将何如。太行之山骐骥伏盐车，东流之水西上鱼。

大块劳生燎如此，为君长叹空踟蹰。
赠王随
韩翃（唐代）

青云自致晚应遥，朱邸新婚乐事饶。饮罢更怜双袖舞，

试来偏爱五花骄。帐里炉香春梦晓，堂前烛影早更朝。

更说球场新雨歇，王孙今日定相邀。
道院遣兴
陆游（宋代）

满镜新霜老可惊，十年烟陇废春耕。
黄丝黑黍有归梦，白发苍春无宦情。
浮世不堪供把玩，安心随处是修行。
尚嫌未到无为地，酷爱朝钟暮磬声。
余常爱杜牧之晚花红艳静高树绿阴初之句还山居适当此时讽味不已有概于余心者用为韵作十绝 其六
程俱（宋代）

莫作朱伯厚，宁从龙伯高。不妨骑款段，聊复着东皋。
用翟楼村进士原韵寄乃兄雩泉进士
赵完璧（明代）

一生襟抱二难知，金石论心岂易移。梦里禁钟犹劝酒，肠回僧宇共题诗。

秋鸿十载南飞日，老鹤孤云北望时。春草才名空怅恨，一行寥落对残卮。
送唐中丞开淘西湖夏日游泛因书示郡人
朱庆馀（唐代）

萍岸新淘见碧霄，中流相去忽成遥。空馀孤屿来诗景，

无复横槎碍柳条。红旆路幽山翠湿，锦帆风起浪花飘。

共知浸润同雷泽，何虑川源有旱苗。
三衢舟次二首
白玉蟾（宋代）

困兽犹强剑未红，少年羞见白苹风。
心寒赤县神州远，兴入胡庭沙漠浓。
谁谓阿蒙犹洛下，未应老亭更隆中。
年来弓矢浑无用，只好江头射暮鸿。
浣溪沙（烟水亭蔡定夫置酒）
张孝祥（宋代）

滟滟湖光绿一围。修林断处白鸥飞。天机云锦蘸空飞。

乞我百鸥真可老，为公一饮醉忘归。扁舟日日弄晴晖。
濠梁感怀
梅尧臣（宋代）

天子昔封禅，吾叔从金舆。
回首泰山下，出建双隼旟。
来寻观鱼台，遂远承明庐。
当时十五咏，萤照墨石书。
述古真人寿席为赋
张翥（元代）

龙虎山中有洞天，长生见此老彭篯。羽衣小作金门客，玉箓元书紫府仙。

药灶夜光丹似日，寿尊春色酒如泉。未须便觅云林隐，更阅人间八百年。
竹枕
李彭（宋代）

湘江翠竹斩云根，偃月初无刻削痕。尚想繁柯俱笨尊，宁经綵削屡飞翻。

佳眠时有池塘梦，避暑不劳河朔樽。殷殷晴雷喧白昼，儿童走报雨翻盆。
偈颂五十一首 其十六
释大观（宋代）

碍塞处，有通疏。看不足，绰有馀。千古华山山下路，输他潘阆倒骑驴。
就蒲州使君乞酒诗
庾信（南北朝）

萧瑟风声惨。
苍茫雪貌愁。
鸟寒栖不定。
池凝聚未流。
蒲城桑叶落。
灞岸菊花秋。
愿持河朔饮。
分劝东陵侯。
和资道登岱顶回
晁说之（宋代）

蔼蔼天孙作晓岚，为嫌俗骨遣教还。
仙儿堕处真堪惜，只在含眸一笑间。
和毛君州宅八咏其一凤凰山
苏辙（宋代）

山川蟠踞偶成形，威凤低回久未行。
更种梧桐真可致，高飞性似伯夷清。
送胡判官赴官永嘉
赵汝燧（宋代）

君赴莲池戍，离愁正值秋。持觞送南浦，鸣橹下东瓯。

才俊推乌幕，风流访谢楼。欲穷奇绝处，须上雁山头。
次枯崖上人催梅韵
蒲寿宬（宋代）

黄叶萧萧雨滴阶，梦魂飞到瀑边梅。
遥知楖栗山中老，一日花间一百回。
送张甥归上饶
吴芾（宋代）

悲恼情怀未易除，相逢犹未免嗟吁。
暂停丝竹虽云冷，只对江嗟亦足娱。
我得退闲为上策，汝能勤苦是亨衢。
欲行千里非难事，须作人间汗血驹。
南歌子·玉露澄天宇
王之道（宋代）

玉露澄天宇，金风净月华。满庭秋色木犀花。记得谪仙初下、五云车。才业追前辈，人门属当家。寿觞无惜醉流霞。闻说姓名潜护、有笼纱。
淮岸
梅尧臣（宋代）

秋水刷土骨，峭瘦如老石。
虚沙归岛屿，寒浪漱窍隙。
下过白鱼尾，上有苍獭迹。
平岗自相连，野箨鸣风栎。
结客行
谢翱（宋代）

结客卫京师，弃家南斗陲。相看各意气，欲取辽阳归。

事左脱身去，岂为无所为。家藏楚王子，手执五陵儿。

泣奉先主令，白旗向天挥。鞭尸雠必报，函首捷终驰。

力尽志不遂，以死谢渐离。
赠真定刘中丞
赵贞吉（明代）

中丞开府握兵权，威辅声名霄汉悬。
萑泽新收屠狗后，阵图重改卧龙前。
左车去塞陉中井，西豹来耕邺下田。
玳瑁筵开春骑出，幕中留客待三千。
史馆阮比部知衢州因归建阳别墅二首
杨亿（宋代）

再入蓬邱席未暖，飘飘又建隼旟行。
交朋莫惜河梁别，乡曲初期书锦荣。
竹箭波声随一棹，斧柯山色对双旌。
子牟江海心应在，频上高楼望帝京。
至日有作是日斋戒禁酒柬夏景升
王缜（明代）

去年长至住句容，山城微雨酿寒风。今年长至住建邺，黑云边天风更烈。

真信穷愁泥杀人，岂须勤买抛青春。君不见杜工部，年年至日常在路。

又不见韩昌黎，节逢无酒但咏题。人生百岁总鹿梦，身外浮名安所用。

到头天地是吾庐，且对钟山静读书。
偈二十七首 其二十三
释绍隆（宋代）

病起云山草木秋，浮华世事谩悠悠。从来万法不为侣，何以韶阳六不收。
颂古三十八首
释从瑾（宋代）

我脚何似驴脚，急走归家日将落。
自古长安如镜平，无端醉倒黄幡绰。
重建羊太傅祠和王原叔句
吴育（宋代）

羊公千载得清吟，芳迹虽遥契昔心。
更与岘山为故事，凛然风格照来今。
意行桥
叶茵（宋代）

枯槎浸清溪，飘飘野云度。
徘徊复徘徊，捻髭未成句。
后池春水初满
宋庠（宋代）

水从云表济祠来，春冻初消旧堰开。
岸侧浅黄先映柳，石边新绿便成苔。
就深整顿吴歈桨，因曲安排洛禊杯。
莫道使君无野兴，把竿常到月中回。
久疾
陆游（宋代）

残年仍卧疾，窗户夜愔愔。
一日且复过，久生非所钦。
暗尘侵药笥，微月伴衣砧。
万里怀良友，前盟可复寻？
郑州浮波亭
吕夷简（宋代）

清波环绕地无尘，榜署嘉名得意新。
若问经纶康济术，亭中兼有钓璜人。
松江第四桥
李纲（宋代）

松江第四桥，风雨不可过。下有百尺蛟，蜿蜒枕桥卧。

窟宅据要津，口腹长饥饿。每凭波涛势，能作舟楫祸。

安得佽飞手，坐使神奸破。往来水无虞，时鼓清江柁。
寿宁堂诗为冀宁耿氏作 其五
吴当（元代）

哺乌在林，遗我好音。起处攸宁，式慰母心。
月生
刘猛（唐代）

月生十五前，日望光彩圆。月满十五后，日畏光彩瘦。

不见夜花色，一尊成暗酒。匣中苔背铜，光短不照空。

不惜补明月，惭无此良工。
聋翁
何巩道（明代）

道穷双耳塞，心灭万愁平。独见寒柯落，谁知秋吹生。

忘言安所托，含笑若为情。何必临流洗，尘缘久已清。
春日田园杂兴
刘汝钧（宋代）

年来梦断百花场，安分农桑万虑降。
为喜麦青行暖迳，因看蚕出倚晴窗。
草坪閒见乌犍点，畲水飞来白鹭双。
满饮茅柴拚烂醉，踏歌社下自成腔。
刘侍郎见和再用韵
王之望（宋代）

大方广佛三身具，境号华严普贤住，
三千净土毛孔吞，百亿化身尘刹赴。
底事眉山迹偏显，端由象法时将暮。
三乘不起正信心，一线顿开方便路。
将欲神变惊风目，故敛光芒归窘步。
示现虽同人异见，开遮未判谁无惧。
臂力遥擎妙喜来，顶光近摄清凉互。
我来亲睹未曾有，方审传闻元不误。
阳春正值风日好，阴雨不逢雷雹怒。
入梦惟忧神鬼知，乘危暗有龙王护。
招提问路方上征，世界当空已先布。
千林寂历鸟声少，万岭奔腾云气聚。
高峰初到莆休歇，圆相俄惊成指顾。
一壶恍入物外天，五里知非世间雾。
感通咫尺捷影响，变灭须臾嗟电露。
公居福地宝岩对，身享耆年仙籍附。
两禁高辞法从班，一灯久续禅宗炷。
正始余风独后凋，建字逸驾争先鹜。
忽聆酬唱便随喜，要与见闻俱得度。
愿公且见宰官身，一宅常与轩冕寓。
依韵奉荅西阜叔父
罗钦顺（明代）

五十又逢初度日，聪明那及少年时。高堂锡福凭黄发，同气增年有白眉。

官久只馀金作带，酒醇何用玉为卮。竹林胜赏须重觅，已幸新民似旧黎。
题四鸽图 其二 白河西
程敏政（明代）

海榴花红摇日光，初平石畔薰风凉。河西北种不易得，玉羽六月飞吴霜。

凭谁貌入丹青里，金笼雪衣呼欲起。清时恐有放生人，献寿能令相君喜。
和立斋抱膝吟三章
王柏（宋代）

帝腹加顽足，上干天象速。
造膝论当世，从容金殿旭。
人生莫不有行藏，谁把行藏较短长。
要识行藏无所为，时哉出处总辉光。
谁卧草庐中，能耑一壑风。
当时天地闭，豪杰不相容。
中原河岳应如旧，虎豹出没非人有。
只今不是龙卧时，自是君才掣君肘。
山泽两癯叟，交情几昏晓。
拥衾风雪夜，奇论互倾倒。
妙处不尽千张纸，直到无言忘寤寐。
如何漏泄此高吟，一洒龙蛇骇尘世。
三月初十日恭请皇太后雅玩斋进膳看梅花
玄烨（清代）

当年梅雪伴，今岁暮春迟。银杏舒新叶，木兰盖绿枝。

花当亭畔发，香逐雨中移。别殿陈鲜蜜，尚方献瑞芝。

老莱舞膝下，珠草列仙墀。敬上乔松祝，欣瞻王母仪。

捧觞称寿句，进酒问安词。地润铺红萼，波澄敛玉池。

高峰多爽气，绮树得丰姿。漏转催辰半，表行近画奇。

承欢同永日，孝思莫违时。会庆思经义，千秋古训垂。
挽方宋贤四绝
黄公度（宋代）

千年忠孝归图画，百卷风骚动冕旒。
一尉南州成底事，可怜夜壑遽移舟。
题邓保章真二首
曾丰（宋代）

旧以书生新保章，衣冠法合改其常。
中年不觉青衫好，暇日宁从野服强。
谢景行方寺丞惠衣二首 其二
刘克庄（宋代）

初裁隐服师杨陆，忽赠身章别一般。似雪精絺为表襮，比花文锦作中单。

何妨俗笑浩然耸，不要人怜范叔寒。孰若子衣安且吉，绝胜剑履进贤冠。
书王秀才壁
李中（五代）

茅舍何寥落，门庭长绿芜。贫来卖书剑，病起忆江湖。

对枕暮山碧，伴吟凉月孤。前贤多晚达，莫叹有霜须。
哭杨玉符先生
彭启丰（明代）

白首江湖作散人，忽投漠北远羁身。锒铛夜动天常黯，魑魅朝游地不春。

拊缶几曾歌顷豆，因风空自忆秋莼。江南若有招魂所，为告巫咸上玉晨。
禅人请赞
释咸杰（宋代）

眼横鼻直村僧，肚里浑无一窖。
现金奉诏旨住持，添得丛林热闹。
叵论直指单传，正是睡梦未觉。
猎骑
薛逢（唐代）

兵印对封入卫稀，碧空云尽早霜微。浐川桑落雕初下，渭曲禾收兔正肥。

陌上管弦清似语，草头弓马疾如飞。岂知万里黄云戍，血迸金疮卧铁衣。
望岳
范祖禹（宋代）

客行西入函关道，秀气东来满关好。
北顾黄河天际流，回望荆山欲倾倒。
前瞻太华三峰高，中天屹立争雄豪。
群山朝岳皆西走，势似长风驱海涛。
金天杀气何萧爽，羽驾飙轮应可往。
安得云梯倚碧空，上拂烟霞看仙掌。
和李经历见寄韵
何梦桂（宋代）

白水轻烟古辋川，满山红叶稻平田。
悠悠客梦孤云外，落落诗情夕照边。
天阔风高黄鹤影，江空岁暮白鸥缘。
推敲不任骑驴去，却讶昌黎识浪仙。
送史唐英二首 其二
李流谦（宋代）

阴崖陨天末，朝日上团团。稍觉岷峨近，绝知湖海宽。

舜门元自辟，蜀道未应难。富贵风花耳，相看在岁寒。
次项公送别韵就别陈奉祠诸公
程通（明代）

百岁交情自古难，才于好处又间关。有诗留别知君厚，无物赠行非我悭。

杯酒忍听三叠曲，片云知隔几重山。天高海阔多鸿雁，无惜音书数往还。
东坡引·人物伊周样
佚名（宋代）

人物伊周样。清政龚黄状。平分风月双溪上。红颜风少壮。红颜风少壮。生贤令节，满觞摇漾。红袖舞，青蛾唱。我来祝寿无他望。相门重拜相。相门重拜相。
出真州
文天祥（宋代）

有客仓皇欲赴壕，一行性命等鸿毛。
白兵送我扬州去，惟恐北军来捉逃。
早发
胡仲参（宋代）

早发六七里，前途曙未分。
渔舟依岸立，水碓隔溪闻。
独树支残月，空山半白云。
清晨那可驻，日出又如焚。
原武按堤 其三
郭祥正（宋代）

黄尘蔽日晚风高，两目昏花客思劳。却忆江南渔父乐，河鲀入网采蒌蒿。
题华亭尉厅梅馆
李洪（宋代）

古梅瘦竹助萧疏，剪薙蒿蓬亦甚都。
报政未容须五月，却寻疏影向西湖。
庵中夜兴
陆游（宋代）

示疾维摩无侍者，夜阑自掩草庵门。
有情梅影半窗月，相应鸡声十里村。
纸帐拥裘寻断梦，地炉拨火暖残樽。
扶衰又践新春境，万事元知不足论。
夕阳
刘敞（宋代）

过雨风景好，斜阳林下明。倦游宜几杖，却埽称柴荆。

宿蝶依花静，归禽触叶惊。逍遥共兹世，聊复得吾生。
携具邀诸子重过东村别业六首
马之骏（明代）

雾使遥峰失，林催落叶飞。
贫家交马舄，稚子卧牛衣。
藤喜删无蔓，蔬经摘更肥。
留欢有明烛，坚欲下双扉。¤
邠守李中散取乡人谢事者三人绘像邠学号三友堂予己记之复徵诗
张舜民（宋代）

出仕归来义两全，真从髫龀至华颠。儒冠绘像为三友，龟佩相华是四贤。

莫与后生论损益，且于见世作神仙。东都九老誇荣贵，未比南豳德行先。
石湖归途
陈郁（宋代）

人与西风结约来，芙蓉花气扑吟杯。
曲塘好处都行遍，带得一身秋色回。
和吴冲卿三哀诗
司马光（宋代）

天生千万人，中有一俊杰。
奈何丧三贤，前后缠期月。
邻几任天丧，浮饰耻澡刷。
朝市等山林，衣冠同布褐。
外无泾谓分，内有淄渑别。
逢时敢危言，慷慨谁能夺。
圣俞诗七千，历历尽精绝。
初无追琢勤，气质禀清洁。
负兹惊世才，未尝自标揭。
鞠躬随众后，侧足畏蹉跌。
钦圣渥洼驹，初生已汗备。
虽有绝尘踪，不失和鸾节。
宜为清庙器，俨雅应钟律。
众论仍共然，非从友朋出。
群材方大来，軮轧夫帝室。
谁云指顾间，聊翩化异物。
吊縗哭未已，病枕气已竭。
同为地下游，携手不相失。
钊绂顿萧条，相逢但嗟咄。
诵君三哀诗，终篇涕如雪。
眉目尚昭晰，笑言犹仿佛。
肃然来悲风，四望气萧瑟。
句
曾几（宋代）

斫雪流膏乃如许，也容石蟹趁时新。
柴门
郭祥正（宋代）

水落烟村迥，柴门四五家。晚风回断雁，寒雨侧幽花。

世事纷无已，人生自有涯。鲸鳌真可钓，吾兴欲乘槎。
贡馀秘色茶盏
徐寅（唐代）

捩碧融青瑞色新，
陶成先得贡吾君。
巧剜明月染春水，
轻施薄冰盛绿云。
古镜破苔当席上，
嫩荷涵露别江滨。
中山竹叶香初发，
多病那堪中十分。
和子华应天院行香归过洛川
司马光（宋代）

印节传呼洛北还，府庭无论不妨闲。
度桥寒色侵春服，按辔晴光露晓山。
香穗徘徊凝广殿，花篮繁会满通闤。
自知白雪高难和，忍愧谁能寄我颜。
螳螂捕蝉歌
董纪（明代）

蜘蛛网破蜻蜓走，燕子穿花避鸦舅。幽人睡起静中观，更有蝉鸦在高柳。

螳螂捕蝉蝉未知，黄雀又拟螳螂后。儿童调黐欲黏雀，竿动雀惊儿缩手。

须臾螳螂亦引去，彼蝉蚩蚩得无咎。世间万事无不然，人或设机天却否。

莫将閒虑挂眉头，不如且进杯中酒。
海棠
安章（清代）

日烘西府灿霞光，想见华清醉后妆。肉映红纱无比色，娇藏金后自生香。

照防花睡烧高烛，护借春阴奏雪章。宿酒近来应少解，不须侧看捲潇湘。
送云闲师游淛
傅若金（元代）

杖锡违萧水，风帆向武林。
海红秋树远，江黑莫钟深。
云起通香气，潮来合梵音。
亦知无住著，随处得安心。
次韵元卿二首
陈造（宋代）

君自才高与世疎，我顽能使此溪愚。
医师久已肱三圻，赋客枵溪屋四隅。
莫道十年同好恶，相过一笑间忧虞。
胸中圭角今馀几，诗胆由来已破觚。
再用前韵
袁甫（宋代）

诚心谕俗淑斯人，莫宝金珠宝此身。
昨日偶牛乡记看，几家教养渐兴仁。
奉祠东太乙宫七首 五言读道书一首
沈遘（宋代）

甘泉三日斋，读尽群王书。天风起寒门，便欲凌太虚。

顾身无羽翼，叹息知何如。
顿庵
释慧空（宋代）

万行不修，僧只不历。
千佛数中，位居第一。
代鸣鴈行
鲍照（南北朝）

邕邕鸣鴈鸣始旦。
齐行命侣入云汉。
中夜相失羣离乱。
留连徘徊不忍散。
憔悴容仪君不知。
辛苦风霜亦何为。
挽薛艮斋二首
徐嘉言（宋代）

卓荦才名四十秋，屡摅良策动宸旒。
倾河议论谁能敌，唾手功勋未肯休。
方快九霄抟鸑鷟，俄惊长坂蹶骅骝。
天公应叱六丁下，著述文章尽捲收。
麻姑峰
黄佐（明代）

鹏背天风万里长，玉霄飞动上元章。桃花流水千年在，不遣麻姑有鬓霜。
舴艋行
张煌言（明代）

乘舴艋、载艅艎，槌钲挝鼓走风樯。满船儿郎抹额黄，人言若辈真鹰扬，饥则攫人饱则飏。

江村鸡犬绝鸣吠，老徲吞声泣道旁：罄我瓶中粟，使我朝无粮；

断我机上苧，使我暮无裳。我亦遗民事耕织，当身不幸见沧桑。

入海畏蛟龙，登山多虎狼；官军信威武，何不恢城邑，愿输夏税贡秋粮！
施教授考校他州
韩淲（宋代）

陶冶于文举，才贤定靡遗。三年钦掌教，一旦庆衡持。

过虑同官杂，焉知监试谁。无为我先达，不念士人时。
和湘东王理讼诗
刘孝绰（南北朝）

冯翊乱京兆，广汉欲兼治。岂若兼邦牧，朱轮褰素帷。

淮海封畿地，杂俗良在兹。禁奸擿铢两，驭点震豺狸。
舟中即事五言绝句 其二
饶相（明代）

舟行未泊岸，月色已徘徊。远浦渔灯现，天涯暮色催。
辽东春日四首 其一
黎贞（明代）

习习东风到海滨，乾坤万汇总知春。东辽风物催人老，南国江知入梦频。

恶况已随尘土去，好怀应共岁华新。酴酥一石诗千首，醉倒渊明漉酒巾。
奉使朔方，赠郭都护
李华（唐代）

绝塞临光禄，孤营佐贰师。铁衣山月冷，金鼓朔风悲。

都护征兵日，将军破虏时。扬鞭玉关道，回首望旌旗。
听陈山人弹琴
陈绍文（明代）

怜君乘月访，露几拂孤琴。乍觉泉分璧，翻疑鹤在阴。

凉飙侵燕幕，暝色变幽林。语及希声处，悠然太古心。
鸬鹚桥晓起
王之棠（清代）

破晓天犹晦，微飔绉碧漪。山云排树起，水气带寒吹。

日闇晴难定，船迟岸不移。调停风力处，南北总参差。
水调歌头（寿二亲）
江万里（宋代）

生日重重见，馀闰有新春。为吾母寿，富贵外物总休论。且说家母旧话，教学也曾菽水，亲意尽欣欣。只此是真乐，乐岂在邦君。吾二老，常说与，要帘勤。庐陵几千万户，休戚属儿身。三瑞堂中绿醑，酿就满城和气，端又属人伦。吾亦老吾老，谁不敬其亲。
法曲献仙音（题姜子野雪溪图）
张炎（宋代）

梅失黄昏，雁惊白昼，脉脉斜飞云表。絮不生萍，水疑浮玉，此景正宜舒啸。记夜悄、曾乘兴，何必见安道。

系船好。想前村、未知甚处。吟思苦，谁游灞桥路杳。清饮一瓢寒，又何妨、分傍茶灶。野屋萧萧，任楼中、低唱人笑。渐东风解冻，怕有桃花流到。
和人杂咏六 其二
卫宗武（宋代）

穷秋菊荐香，小春梅破萼。时卉互芳菲，荣悴异今昨。

忆昔竞芳互，徵逐困吟酌。老去厌浮华，雅志在林壑。

浩歌太冲章，愿赴招隐约。
和桃花
赵希逢（宋代）

一抹残红散绮霞，因风吹恨落谁家。
那堪移向瑶池种，留得千年看实花。
次崔帅韵
陈造（宋代）

虎塞风云自壮怀，诗坛尤见不凡才。
至音忽作锵金发，急笔宁凡击钵催。
属餍重尝项上脔，拜嘉如嗅陇头梅。
还家定遣比邻怪，珠璧光芒重载回。
钱仲珣追沙及陈留
张耒（宋代）

野岸南风百草长，沄沄汴水卷沙黄。
扁舟转柁迷城市，送客追沙罗酒浆。
休唱阳关伤远别，所欣莼菜入新堂。
宦名衰晚君无问，便得封侯鬓已苍。
李允成次彦博韵见示仍用韵答之三首
李流谦（宋代）

吾家老仙伯，白璧半钱酬。
杖屨穷幽地，禽鱼替客愁。
可能百世出，閒却一生休。
念旧须公等，年来叹俗浮。
人物吟
邵雍（宋代）

人盛必有衰，物生须有死。
既见身前人，乃知身后事。
身前人能兴，身后事岂废。
兴废先言人，然后语天地。
折山道中六言寄涌翠道人 其三
朱槔（宋代）

牛卧黄茅冈底，鹭归红叶村边。可是太平无象，溪桥醉舞华颠。
昌甫梦中有句和韵答寄 其一
韩淲（宋代）

灵府清寒梦境开，浑涵万状入诗来。章泉此老閒拈出，忽到窗前疑是梅。
李佐国携致中赠别诗来戏成二首
刘子翚（宋代）

星郎绝笔版曹卧，懒翁病翁稀缀文。
岂料诗坛今再鼓，萧屯赖有故将军。
最高楼·银河水
刘辰翁（宋代）

银河水，洗得世间清。山色雨馀青。老子纶巾棋别墅，人家鼾睡柝秋城。定谁劳，定谁福，定谁能。常恨著、景升儿不似。又恨著、景升牛小耳。空相望，愧平生。我欲临风扶玉树，自攀承露酌金茎。看昆明，鳞石长，海桑晴。
访丹阳玉乳泉已变昏黑因赋诗
张履信（宋代）

观音寺里泉经品，今日唯存玉乳名。定是年来无陆子，甘香收入柳枝瓶。
寄卫别驾
李山甫（唐代）

晓屐归来岳寺深，尝思道侣会东林。昏沈天竺看经眼，

萧索净名老病心。云盖数重横陇首，苔花千点遍松阴。

知君超达悟空旨，三径闲行抱素琴。
初寒
陆游（宋代）

日月谁能驻，风霜忽已高。
公孙分布被，范叔共绨袍。
罢亚炊香甑，蒲萄压小槽。
所惭才已尽，孤咏不能豪。
示徒
释印肃（宋代）

未得尘劳息，须依善知识。
若肯慈悲学，发愿施心力。
入泥并入慈，莫作闲戏剧。
扬眉动目庭，法身无穷极。
於中习懒者，管取没饭吃。
趁队只□饱，披毛无了日。
不信佛乘经，逐末本却失。
咄哉大丈夫，你乘谁气力。
当本无我人，贪忙有何益。
何似歇无明，听吹无孔笛。
五音六律全，皓月悲风寂。
一声宇宙宽，个中闻的实。
和同为智身，无物堪遮窒。
奉劝草木影，闲时急收拾。
春夜（二首）
丘吉（明代）

香尽铜炉火不增，一床寒被卧春冰。
不知明月将人梦，去落红楼第几层。
河传（二之二·仙吕调）
柳永（宋代）

淮岸。向晚。圆荷向背，芙蓉深浅。仙娥画舸，露渍红芳交乱。难分花与面。

采多渐觉轻船满。呼归伴。急桨烟村远。隐隐棹歌，渐被蒹葭遮断。曲终人不见。
搏鸡行
姚宽（宋代）

大鸡角角号秋田，小鸡啾啾随后先。
喧鸣得意吸遗黍，四顾无人惊复聚。
青天闪倏片影落，饥鸢搏取填空嗉。
纷纷散乱入荆棘，老父应门叫无力。
鸢飞突去何遒疾，大鸡还呼小鸡出。
贡院锁宿闻吕员外使高丽赠徐骑省
李沆（宋代）

圣化今无外，片途莫惮赊。扬帆箕子国，驻节管宁家。

去伴千年鹤，归逢八月槎。离情恨华省，持此待疏麻。
临江仙
米友仁（宋代）

昨夜扁舟沙外舣，淮山微雨初晴。断云飞过月还明。一天风露晴，人在玉壶清。

水际不知何许是，遥林□辨微青。醉迷归梦强□凌。谁言东去雁，解寄此时情。
日铸山中阻雪
释文珦（宋代）

来访幽人宿，春风未变和。
水声依涧远，雪意向山多。
坡竹摧新粉，杉失旧柯。
山童晓相报，鹿迹夜曾过。
赠游士艾介翁
陆文圭（元代）

三江怀故国，七泽引孤臣。
有客诗招隐，何心赋间钧。
明时无弃土，晚节少全人。
游子归何日，农工已及春。
连雨
袁说友（宋代）

一月长晴窘漕渠，更留残暑要驱除。
飘风也解终朝久，骤雨新驱二尺余。
但觉天公真有意，不知民力已潜纾。
田家是处均膏泽，两岸欢吟使者车。
登清音亭二首 其一
郭祥正（宋代）

已别城楼景，还登树杪亭。地高邻北斗，山远接南溟。

蟾影依云断，樵歌隔浦听。客愁安用遣，此处可忘形。
六月十七日大暑殆不可过然去伏尽秋初皆不过
陆游（宋代）

赫日炎威岂易摧，火云压屋正崔嵬。
嗜眠但喜蕲州簟，畏酒不崔河朔杯。
人望息肩亭午过，天方悔祸素秋来。
细思残暑能多少，夜夜常占斗柄回。
饮于梅山弟家醉书八首
陈著（宋代）

有约相过亭午天，日斜犹在酒杯閒。
迟迟要待月明去，意在弟兄非在山。
送柳吴兴竹亭集诗
吴均（南北朝）

平原不可望，波澜千里直。夕鱼汀下戏，暮羽檐中息。

白云时去来，青峰复负侧。踯躅牛羊下，晦昧崦嵫色。

王孙犹未归，且听西光匿。
秋塞
谢本量（清代）

雁归不少待，秋气满关山。今夜悲凉月，照人生死颜。

黄沙骄战马，白露湿刀环。何日楼兰斩，将军命赐还。
早出对雪三首 其三
陶益（明代）

朝从岁事卜春华，逗岭垂檐尽玉花。沟浍未知盈尺否，背驴试问旧田家。
此君室
方蒙仲（宋代）

环堵未可轻，足稽天下事。
何必晋诸贤，自是周二子。
读信州赵昌甫诗
周南（宋代）

斯文世不收，未绝仅如缕。
哦君古律诗，思君用心苦。
廪钱能几何，茅舍月有取。
怀哉斯人欤，被褐止衡堵。
阳景三绝
萧竹（清代）

孤峰独耸接云间，砥柱中流岂等閒。日月每从眉上过，乾坤祇在海中山。
秋夜怀友二首 其一
袁易（元代）

平生故旧谁知我，潦倒襟期子略同。纵酒祇判千日醉，读书少忍十年穷。

岁华晼晚欺霜鬓，物色凄凉入共桐。未用相看叹摇落，古来江汉有秋风。
赠浃上人
吕本中（宋代）

一庵便送渊明老，四海共传摩诘诗。本自妨人枕边梦，不能陪诘剑头炊。

交游大半饥寒里，疾病中分少壮时。西寺木鱼东寺鼓，三年三见浃阇黎。
贺新郎（答赵清远见寄韵）
刘埙（宋代）

莫笑刘郎老。老刘郎平生，不是山林怀抱。梦里风云翻海岳，觉后狂歌坠帽。叹几度、荒鸡误晓。天际晴云开五色，纵今年、意气犹年少。机事远，有时到。

凯歌檄笔凭谁道。对村中、一溪流水，半林斜照。赖有可人堪话旧，时共掀髯绝倒。也来问、衮衣茸帽。聊且问天占百岁，看乾坤、此事如何了。肠断处，春城草。
见蜂采桧花偶作
陆游（宋代）

来禽海棠相续开，轻狂蛱蝶去还来。
山蜂却是有风味，偏采桧花供蜜材。
和立斋岁寒歌五章
王柏（宋代）

有勗我人兮先君之思，有陟尔岵兮我心伤悲。
望松柏之苍苍兮我无令姿，岁寒之操兮炯炯心期。
会真诗三十韵
元稹（唐代）

微月透帘栊，萤光度碧空。遥天初缥缈，低树渐葱茏。

龙吹过庭竹，鸾歌拂井桐。罗绡垂薄雾，环佩响轻风。

绛节随金母，云心捧玉童。更深人悄悄，晨会雨濛濛。

珠莹光文履，花明隐绣栊。宝钗行彩凤，罗帔掩丹虹。

言自瑶华浦，将朝碧帝宫。因游李城北，偶向宋家东。

戏调初微拒，柔情已暗通。低鬟蝉影动，回步玉尘蒙。

转面流花雪，登床抱绮丛。鸳鸯交颈舞，翡翠合欢笼。

眉黛羞频聚，朱唇暖更融。气清兰蕊馥，肤润玉肌丰。

无力慵移腕，多娇爱敛躬。汗光珠点点，发乱绿松松。

方喜千年会，俄闻五夜穷。留连时有限，缱绻意难终。

慢脸含愁态，芳词誓素衷。赠环明运合，留结表心同。

啼粉流清镜，残灯绕暗虫。华光犹冉冉，旭日渐曈曈。

警乘还归洛，吹箫亦上嵩。衣香犹染麝，枕腻尚残红。

幂幂临塘草，飘飘思渚蓬。素琴鸣怨鹤，清汉望归鸿。

海阔诚难度，天高不易冲。行云无处所，萧史在楼中。
雨中花慢
苏轼（宋代）

邃院重帘何处，惹得多情，愁对风光。睡起酒阑花谢，蝶乱蜂忙。

今夜何人，吹笙北岭，待月西厢。空怅望处，一株红杏，斜倚低墙。

羞颜易变，傍人先觉，到处被著猜防。谁信道，些儿恩爱，无限凄凉。

好事若无间阻，幽欢却是寻常。一般滋味，就中香美，除是偷尝。
游近村
陆游（宋代）

被发行歌雪满膺，夕阳顾影乱鬅鬙。
乞浆得酒人情好，卖剑买牛农事兴。
社鼓赛秋闻坎坎，塔灯照夜望层层。
归来闲指乌藤说，个是人间耐久朋。
【双调】蟾宫曲　西湖
徐再思（元代）

十年不到湖山，齐楚秦燕，皓首苍颜。今日重来，莺嫌花老，燕怪春悭。听
越女鸾箫象板，恼司空雾鬓云环。道院弹关，酒会诗坛，万古西湖，天上人间。　钱子云赴都
赋河梁渺渺予怀，今日阳关，明日秦淮。鹏翼风云，龙门波浪，马足尘埃。
宽洗汕胸中四海，便蜚腾天上三台。休等书斋，梅子花开，人在江南，先寄诗来。　江淹寺
紫霜毫是是非非，万古虚名，一梦初回。失又何愁？得之何喜？闷也何为？
落日外萧山翠微，小桥边古寺残碑。文藻珠玑，醉墨淋淳，何似班超，投却毛锥。　登太和楼
白云中涌出蓬莱，俯视西湖，图画天开。暮雨珠帘，朝云画栋，夜月瑶台。
书籍会三千剑客，管弦声十二金钗。对酒兴杯，拊髀怜才，寄语玲珑，王粲曾来。　竹夫人
湘妃应是前身，不记何年，封虢封秦。万古虚心，百年贞节，一世故人。剖
苍壁寒凝泪痕，挽潜蛟巧结香纹。侍枕知恩，入梦无春，两腋清风，满枕行云。　姑苏台
荒台谁唤姑苏？兵渡西兴，祸起东吴。切齿仇冤，捧心钓饵，尝胆权谋。三
千尺侵云粪土，十万家泣血膏腴。日月居诸，台殿丘墟。何似灵岩，山色如初。　名姬玉莲
荆山一片玲珑，分付冯夷，捧出波中。白羽香寒，琼衣露重，粉面冰融。知
造化私加密宠，为风流洗尽娇红。月对芙蓉，人在帘栊。太华朝云，太液秋风。　春情
平生不会相思，才会相思，便害相思。身似浮云，心如飞絮，气若游丝。空
一缕余香在此，盼千金游子何之。证候来时，正是何时？灯半昏时，月半明时。　西湖寻春
清明春色三分，湖上行舟，陌上游人。一片花阴，两行柳影，十里莎茵。不
要多殽排一品，休嫌少酒止三巡。处处开樽，步步寻春。花下归来，带月敲门。　送沙宰
宦游人过钱塘，江水汤汤，山色苍苍。马首西风，鸡声残月，雁影斜阳。男
子志周流四方，循吏心恪守三章。岐麦林桑，渡虎驱蝗。人颂《甘棠》，春满琴
堂。　月
问青天呼酒重倾，几度盈亏，几度阴晴。夜冷鱼沉，山空鹤唳，露滴乌惊。
看杨柳楼心弄影，听梨花树底吹笙。雪与争明，风与双清。玉兔韬光，万古长生。　赠粉英
温柔乡里娉婷，清比梅花，更有余清。玉蕊含香，琼蕤沁月，瑶萼裁冰。冠
杨柳东风媚景，赋芙蓉夜月幽情。花下苏卿，月下崔莺，世上飞琼，天上双成。　西湖夏宴
卷荷筒翠袖生香，忙处投闲，静处寻凉。一片歌声，四围山色，十里湖光。
只此是人间醉乡，更休题天上天堂。老子疏狂，信手新词，赠与秋娘。　红梅
蕊珠宫内琼姬，醉倚东风，谁与更衣？血泪痕深，茜裙香冷，粉面春回。桃
杏色十分可喜，冰霜心一片难移。何处长笛？吹散胭脂，分付春归。
采莲曲
黎崇宣（明代）

越女出采莲，采莲西湖边。兰桡桂楫迎风前，艳蕊浓妆都可怜。

怜君有花采不早，秋来结子莲已老。
壬戌中秋沿檄行县与龚实之同宿于琴泉轩
黄公度（宋代）

摇落江城暮，招提访旧游。
泉声终夜雨，竹影一堂秋。
露湛衣裳冷，山空枕簟幽。
故人怜寂寞，抱被肯相投。
双槐轩
孙理（清代）

我来何所事，日卧双槐间。槐颠群鸦噪，日夕望巢还。

幽独易生感，况复西风寒。芳园渐摇落，鸣虫凄夜阑。

仰视天边月，三五正团团。明月几回圆，归思邈云端。

遥怜儿女忆，望月起长叹。
太宗皇帝南牙谢熊白状赞
岳珂（宋代）

鼎食之珍，义比美芹，
致者何人，姓名之已湮。
天笔之存，龙迹纷緼，
暗于风尘，拱护之有神。
字取其均，揩取其陈，
质胜于文，繄风俗之淳。
铸印以新，系姓以亲，
昭哉天伦，繄友悌之真。
鸣呼，有典有则，
诒劂子孙，此贴之传，
奚止乎关石之与和均。
臣系以诗，式著劂因。
圣制不磨，考于斯文。
奉和太原公送前杨秀才戴兼招杨正字戎
李商隐（唐代）

潼关地接古弘农，万里高飞雁与鸿。桂树一枝当白日，

芸香三代继清风。仙舟尚惜乖双美，彩服何由得尽同。

谁惮士龙多笑疾，美髭终类晋司空。
送十五弟侍御使蜀
杜甫（唐代）

喜弟文章进，添余别兴牵。数杯巫峡酒，百丈内江船。

未息豺狼斗，空催犬马年。归朝多便道，搏击望秋天。
送施克礼游南都
林景清（明代）

子长声价重璠玙，又上仙舟入帝都。千里多情怀故旧，十年清帝忆江湖。

停云梨岭诗堪咏，对月苏台酒易沽。客邸相看风物好，谩将归兴托莼鲈。
归朝欢 其二 喜沈穆如归里
俞士彪（清代）

此日与君重执手。藉草问君无恙否。腮边已有数茎髭，老亲发白娇儿幼。

奚囊何所有。去来赢得诗千首。叹休文，征尘污面，更比旧时瘦。

荒原驴背秋霜厚。旅枕鸡鸣寒月透。人生岂愿久离家，饥驱不觉天涯走。

中原方囗斗。虎争龙攫风雷骤。喜归来，柴桑小隐，松菊还如旧。
山居 妙湛池
程俱（宋代）

妙华出淤泥，定水湛然满。上有清凉峰，森苍映清浅。
壬子三月十八日游御河二首 其二
韩琦（宋代）

三月游河魏国风，惬山通日正暄融。压沙寺古花残雪，过马桥高水饮虹。

众乐自深春色外，万愁俱泯醉吟中。天公恐雨伤民意，只放轻云暝碧空。
游宝珠香界诸胜即景得二十韵
弘历（清代）

当秋山色净，趁晓夜凉舒。玉魄依河澹，金曦出海徐。

云庄发䍐依，岭路迈崎㠊。萝露霏烟细，松风韵籁疏。

寺低临法海，峰背指蟾蜍。虫响闻荒坂，鸡鸣见远墟。

据高悬照普，得要触怀虚。历历非纡彼，摐摐尽起予。

招提看宛宛，调御坐如如。又是经年别，真成方外居。

遵蹊再攀陟，抟壁且趑趄。随步来新会，寻思忘旧于。

琴书原好在，轩榭试凭诸。讵慕远公社，谁停元度车。

梵香空色相，真界静钟鱼。便以传餐罢，因之回跸初。

林飔鸣辔勒，涧瀑溅衣袽。大野欣多稼，西成近可书。

三时望匪易，一意略为纾。景惜粗疏过，诗题揽结馀。
朝中措 桃源图
善住（元代）

桃源传自武陵翁。遥隔白云中。漫说人间无路，岂知一棹能通。红英夹岸，霞蒸远近，烂漫东风。将谓神仙别境，鸡鸣犬呔还同。
纪梦
陈藻（宋代）

自从弱冠为游子，玉融丹井壶山市。
哦诗不用著工夫，已谪牂山四千里。
柳侯未五十，罗池作刺史。
翰苑失词华，蛟龙急泥滓。
我今四十贫无官，六合飘零到融水。
来时三宿柳城村，再拜前贤我如此。
才卑何怨嗟，且述西征始，
奔走岂吾心，跬步思桑梓。
江右湖湘抵桂林，青山争献双眸美。
青山纵好兴不生，万斛羁愁怀抱里。
夜长正好梦，征夫何早起。
合眼见故乡，开眼知行李。
交朋无恨别，亲戚常也迩。
天明同登途，薄暮共栖止。
一更春酒熟，街头逢伯氏。
二更桑麻园，仲氏谈生理。
三更四更，平时往还人，
见我早归呼我喜。五更茅店寒，
邻鸡振吾耳。忽惊身在竹床眠，
天外七闽何处是，只泪汪汪沾布被。
朱文公
陈普（宋代）

尝思紫阳翁，功德不下禹。
平生五人伦。叔世一天柱。
海岳久亭毓，二仪厚付与。
高明挂秋月，精细破毫缕。
举目无荀杨，浑身是伊吕。
百年嗣程邵，千载承邹鲁。
直上接勋华，益远益不御。
本原无不见，支派自循序。
遂令天叙秩，有目得再睹。
建绍乾淳间，三网散无主。
仇雠操太阿，利欲浸九土。
鞠躬上文石，谆谆正心语。
欲起君以雷，滂沱洗寰宇。
圣心不见答，浩浩翠烟去。
当时听其言，何但报千古。
廓清草莱辟，栉沐疮痍愈。
奕奕万世规，百年遽如许。
天意竟莫回，地气不可迕。
但留四部书，万世开尧禹。
深翠隔荒台，寥落招魂具。
夜半读中庸，横空挟风雨。
石塘感旧十绝 其十
刘克庄（宋代）

久作辽天独鹤飞，镜鸾馀念尚依依。荒山野水苏溪路，愁绝鳏翁挈影归。
蓝田溪杂咏二十二首·石上苔
钱起（唐代）

净与溪色连，幽宜松雨滴。谁知古石上，不染世人迹。
秋晚过城南别业
郭谏臣（明代）

不到城南久，秋风动草堂。空阶梧坠叶，别院桂生香。

鸟迹侵书牖，蛛丝绕屋梁。水亭清晏处，随意引壶觞。
和李伯时韵送行七首
曹勋（宋代）

一别丰姿遽六年，相望淮浙限江天。
糟丘闻甚羊肠险，履践欣如玉色鲜。
和丘师悦二首 其一 白菊
郑刚中（宋代）

先放恐输梅，篱边趁早开。素心甘冷澹，秀色肯尘埃。

眼老书慵看，官闲吏不催。烦君助幽胜，小锸为移来。
偈颂一百零四首
释绍昙（宋代）

焚香书写佛名经，窗外幽禽报喜声。
次补数中添一位，大唐国里圣人生。
和之美河洲四诗
司马光（宋代）

寂寂河洲夜，芦花绕墟舍。
孤客久未眠，窗灯落寒灺。
又寄公仪四首
王珪（宋代）

又拥双旌去守蒲，波从天上泛归舻。
青云慷慨逢辰早，白发逶迤事主孤。
薄宦多端非我素，清吟终日是君图。
锦江春色年年好，忆把游人醉袖无。
西樵山
黄在衮（明代）

祇林楼阁赤霞封，窈窕丹梯路几重。洞倚擘云扶日月，山悬飞雨下芙蓉。

秋阴乍变中峰树，江色常分上界钟。东岭有僧何处问，莲花知是远来踪。
陶钜标行人见讯却寄陶有旧欢故调之
陈子升（明代）

会稽何处学逃名，苕霅烟波一叶轻。行李旧恩衔帝阙，落梅新唱动江城。

十年星散杨朱路，半枕云愁宋玉情。莫是南中留桂树，皇华归客赠生平。
部中观新竹有感
徐元杰（宋代）

粉署窗前小竹林，子孙蛰蛰得春深。
土膏肥迸苍龙角，地发抽迟紫玉簪。
檐近十分饶宿溜，墙高终日硋层阴。
南风昨夜阳和透，放出参天劲节森。
闻顾氏两封君奉诏加三命之服
邵宝（明代）

诏许衣冠与子同，百年昆弟两仙翁。云司象简瞻趋外，薇省金仙映带中。

清世箕裘还作地，名家弦诵已成风。向来锦轴丝纶在，请看平生教育功。
盐官东郊观涛赋四绝句比物连类以起兴 其一
吴宝钧（清代）

露桃云杏艳妆红，一路胭脂点玉骢。江上芙蓉屡憔悴，不须枨触怨东风。
和欲雪二首
梅尧臣（宋代）

雪欲漫天落，云初著地垂。
臂鹰过野健，走马上冰迟。
公子多论酒，骚人自咏诗。
都无少年意，只卧竹窗宜。
白雪词四首
舒岳祥（宋代）

半空纷下鹤，千尺矫游龙。
再歌古人句，晴雪落长松。
丈室
彭汝砺（宋代）

一似维摩万丈居，俱无未足亦无馀。忘言自看恒沙水，却笑临川苦羡鱼。
和景回胡计院数字韵就送其行
吴潜（宋代）

与君托乡闾，东野连西墅。
谁知俯仰閒，各各岁年暮。
当时同队鱼，十已九捐故。
君抱珪璧姿，方获展寸步。
梁栋须群材，榱桷共支拄。
生从匠石园，一一居王所。
何必效鸥凫，江湖任来去。
但须饱读易，细翫奇耦数。
问之何将迎，终然抱璞素。
砥柱三门津，波澜自流注。
团扇歌三首 其二
薛季宣（宋代）

团扇复团扇，羞郎引遮面。顾景强踌躇，隙月云端见。
送入都佥事
何梦桂（宋代）

天教持斧下钱塘，来为苍生涤痏疮。
胸次对天悬日月，笔端随地转冰霜。
云山有分高名在，江水无情清议长。
临别折梅嫌太俗，斲将冰雪荐琼觞。
寄杨元素内翰
刘攽（宋代）

四世清名悉上公，看君羽翮势陵空。戏成炉鼎誇方士，妙夺蓍龟执鬼中。

家有秦声居自乐，书非尚白智无穷。华光讲罢承明直，墨客无烦赋射熊。
袁德师求画松
刘商（唐代）

柏偃松𢼮势自分，森梢古意出浮云。如今眼暗画不得，旧有三株持赠君。
赠黄长孺奉母还家
陈著（宋代）

潘御迓从灵绪乡，箫吟欢动喜还堂。
诗书余泽心犹古，桃李春风话亦香。
卜筑已投山契合，奉甘先与菜商量。
行边好语须听取，去却来时后会长。
偈颂七十八首
释正觉（宋代）

髑髅前有本来灵，照彻毗卢顶{左宁右页}平。
玉马过关方半夜，本鸡唤月恰三更。
寥寥迹绝全功转，历历光生借位明。
却著弊衣垂化手，合同船子顺流行。
逢托克托景颜
萨都剌（元代）

市酒泻糟清似水，湖鱼出网白如银。买鱼沽酒丹阳郭，落日江南逢故人。
过许醉吟痛饮月下戏书
吴可（宋代）

尘埃没我马，掉鞅吟公诗。
诗中有江山，不觉在京师。
下马自叩门，来寻元紫芝。
欲扫名利心，笑挹丘壑姿。
东檐坐无毡，北风吹酒卮。
蟹螯互劝酬，坠车两不辞。
听公击节吟，悲壮亦自奇。
看公醉山倒，了不遣客归。
客归意亦好，月色到处随。
诗成月下写，淡墨任倾欹。
平生不知韵，兴来聊续之。
词达语更正，识者未必嗤。
藉田集议
杨杰（宋代）

甸师经始遇金穰，禁籞清樽合奉常。千亩方田开帝籍，四时和气聚神仓。

青坛改卜先农兆，曲水交流上巳觞。欲识汉家林苑富，融融春泽浸长杨。
南乡子（寿木状元）
甄龙友（宋代）

十月小阳春。放榜梅花作状元。重庆礼成三日后，生贤。第一龙飞不偶然。劝酒自弹弦。更着班衣寿老仙。见说海坛沙涨也，明年。此夜休嗔我近前。
偈颂六十五首
释普济（宋代）

九十日春，多雨少晴。
苔痕上阶绿，草色入帘青。
寿汤吏部
叶巽斋（宋代）

朔风烈烈吹繁霜，天地闭塞阳气藏。
玄冥恣横生育息，万类郁结无辉光。
东皇爱物怜下土，斡旋造化回机杼。
新阳用事阴类消，爱命崧高降申甫。
精神秀发气宇新，造化局量推宽仁。
未施商鼎盐梅手，且转江城草木春。
江城民繁事业脞，公私煎熬急汤火。
我公下车政化新，雨露恩深民帖妥。
湖山千里和气中，卖剑买牛施农功。
雪消畦麦弄春色，雨过女桑摇暖风。
袴襦歌声沸田里，象魏教条挟都鄙。
东山虽惜我公归，安石当为苍生起。
新春乐土人熙熙，冥寝凝香昼景迟。
金莲舞罢歌一曲，瑶觞照席光陆离。
流霞潋滟玻瓈盏，玉悄轻浮露华满。
西来王母献蟠桃，天锡灵砂丹九转。
愿公一醉饮千钟，仙姿不老颜长红。
正位钧衡等箕翼，尽纳群生箕翼中。
次韵洪萃之太社真率之集三首 其一
许及之（宋代）

畴昔三洪并，声名四海知。灵光一老在，鸑鷟九成仪。

近有同朝喜，今无远室思。双瞻最良誉，合瑞圣明时。
宫词 其九十
赵佶（宋代）

纹窗几砚日亲临，雅玩娱情务讨寻。笔格砚屏皆宝制，镇书惟重马蹄金。
山中早行
林景熙（宋代）

短策穿幽径，山樵半掩扉。
月斜林影薄，石尺水声微。
一犬隔篱吠，孤僧何处归。
相逢松下立，风露满秋衣。
赠曹延
陈文叔（宋代）

混然天性本天成，何必拘泥守意城。
识破鸢飞鱼跃事，自知万物不离诚。
题陈沧洲家藏王甥至之山水图
王恭（明代）

公乃王郎之舅氏，昔年遣兴沧洲趣。白水应同万古心，青山不尽平生意。

初疑衡霍乱峰回，石廪芙蓉天上开。又疑瀑布香炉顶，飞红沓翠空中来。

连林杂树纷隈澚，屋头清晖霁人目。片片春云带鹤还，淙淙野水流冰绿。

云间鸡犬更谁家，云际风泉半落花。回岩积霭天梯小，绝壁悬萝鸟道斜。

白头久叹同声远，临水看山梦犹懒。濯足矶边月自明，弄琴石上苔应满。

不见羊昙四十春，西州云物几回新。丹青此日堪惆怅，岂必山阳笛里人。
水调歌头
何大圭（宋代）

今夕出佳月，银汉泻高寒。风缠云卷，转觉天陛玉楼宽。

疑是金华仙子，又喜经年药就，倾出玉团团。收拾江河影，都向镜中蟠。

横霜笛，吹明影，到中天。要令四海瞻望，千古此轮安。

何岁何年无月，唯有谪仙著语，高绝不能攀。我欲唤空起，云海路漫漫。
赵默卿用拙者所和乐天七旬诗赋二篇见寄因状
吴芾（宋代）

买山将近一由旬，若比渊明未是贫。
万叠峰峦俱入眼，四时景物总宜人。
花开自足供心赏，酒熟何妨与客亲。
何日杖藜能过我，竹林深处共藏身。
读刘元城言行录
真山民（宋代）

一扫权奸九十章，七州不惮历炎荒。
黄粱富贵百年短，青史是非千载长。
丞相虽存心已死，先生既葬骨犹香。
向令铁汉常留在，天下何缘有靖康。
偈颂一百六十首
释宗杲（宋代）

颠倒想生生死续，颠倒想灭生死绝。
生死色处涅槃空，涅槃空处眼中屑。
不惹庵示僧
朱元璋（明代）

杀尽江南百万兵，腰间宝剑血犹腥！
老僧不识英雄汉，只管哓哓问姓名。(只管 一作：只顾)
三代门。再吟
周昙（唐代）

万古龙门一旦开，无成甘死作黄能。

司空定有匡尧术，九载之前何处来。
孤愤吟二首 其二
张商英（宋代）

青青一本桑，下可百夫息。泠泠一井泉，上有千人汲。

千里以为一，百里以为邑。生齿岂不繁，教化繄尔力。

何事北窗人，叹此徒劳职。
代赋后苑赏花钓鱼
宋祁（宋代）

春豫凝苍陆，天旋驻翠华。
黄图包汉制，灵沼象周家。
风助千人唱，神移万品花。
韶音清感凤，驺节妙论豝。
宴露晞心藿，需天滟酒霞。
侍臣均式燕，羲驭重西斜。
别诗三首·其一
佚名（两汉）

良时不再至，离别在须臾。
屏营衢路侧，执手野踟蹰。
仰视浮云衢，奄忽互相逾。
风波一失所，各在天一隅。
长当从此别，且复立斯须。
欲因晨风发，送子以贱躯。
清平乐·天潢佳气
佚名（宋代）

天潢佳气。锺作人间瑞。坐对满堂珠玉贵。此日还当周晬。手持堂印堂戈。知他壮志如何。将相终须大用，姓名早掇巍科。
岁日书事
吴充（宋代）

拂露屠苏酒满巡，越山如鬣水如鳞。
日边虽望龙庭远，海上初传凤历新。
好景融融来破雪，和风细细欲黏人。
莫言老守无心计，排比宾寮醉过春。
万卷
刘敞（宋代）

白头书生南国贤，读书万卷夜忘眠。陋巷箪瓢未曾饱，苦心独行竟谁怜。

翻经遍穷十二等，陈力夐过三千年。莫笑青袍学士老，太平能颂连中弦。
和穆父待制蓬莱观雪
杨杰（宋代）

戊辰岁历长，两春一逢腊。上瑞兆丰年，同云弥六合。

初如天马来，奔入银河蹋。梁苑客后至，郢楼曲难答。

锦绣方还里，樽罍喜开阁。光照孙康书，寒恤袁安榻。

但爱川陆平，不问瑶珉杂。扁舟欲泛剡，凛气若浮漯。

龙图屡烹试，风腋顿爽飒。明月交清辉，绛笼不燃蜡。
得道阳
王哲（金朝）

六月纯阳尽入庄。阴魔赶退出街坊。壬癸北方添肾水，丙丁南岳＊真香。鬼魅妖邪尽总忙。群魔难聚没堤防。子后看时知日短，竿前坐处觉宵
燕归梁·织锦裁编写意深
柳永（宋代）

织锦裁编写意深。字值千金。一回披玩一愁吟。肠成结、
泪盈襟。
幽欢已散前期远，无［“谬”换竖心旁］赖、是而今。密
凭归雁寄芳音。恐冷落、
旧时心。
偈颂一百一十七首 其二十
释绍昙（宋代）

衲僧家，无本据。暑退凉生，任情去住。折拄杖，挑拨红尘堆里人，破草鞋，踏断枯木岩前路。

无佛处，急赴过，有佛处，不得住。捏聚大千无寸土，业风吹上十二峰。

来，徐徐向伊道，提鞋去。
大名元复初郎中携示感遇五言八章次韵并陈东
戴表元（宋代）

美人乘天风，手吹玉参差。
我有龙门桐，缀之冰蚕丝。
空中一偈答，闻者为忘机。
神马已出河，凤皇且鸣岐。
悠悠百年内，傥有相逢时。
隆兴二年南郊鼓吹曲 其二 再作
洪适（宋代）

席上酒杯难减，鼎中药味频加。老人争得脸如霞。

镜里衰容人老。

檐溜尽成冰柱，前村变却梅花。琼瑶破碎为行车。

冻雀盈枝堪画。
挽胡季昭
林起鳌（宋代）

直节槃槃古树平，纲常山重一身轻。
历陈高庙神灵语，愿法周身日月更。
飞雾堕鸢迁客憾，漏泉疏爵大君明。
百年富贵端能几，天壤无穷独令名。
蓝上采石芥寄前李明府
钱起（唐代）

渊明遗爱处，山芥绿芳初。玩此春阴色，犹滋夜雨馀。

隔溪烟叶小，覆石雪花舒。采采还相赠，瑶华信不如。
汉铙歌十八曲 其十七 远如期
王世贞（明代）

远如期，招四夷。皇帝坐殿上，麒麟辟邪，符拔騊駼。

拖沓焉施弛，苑囿付民居。诏司农，罢轮台。皇帝坐殿上，干羽舞两阶。

群臣上，寿玉卮。单于来，单于来。